נראה שבחורף קל יותר להיראות שיק. הגוף מוסתר היטב מאחורי גזרות מפסלות ומטשטשות של ג'קטים ומעילים, הבדים עבים, והצבעים הכהים והמרזים הם הבחירה המתבקשת.
1. חזייה טובה תשדרג את כל הלוק.
בקיץ לא מומלץ לעגל פינות ולהסתובב עם החזייה הישנה, זו שכבר איבדה כל אלסטיות ולכן גם נוחה במיוחד. הבדים הדקים של בגדי העונה החמה מסגירים כל תזוזת איברים וכל קו מתאר של הגוף. אלא אם כן את לובשת בקיץ חיג'אב, מומלץ להיערך עם חזייה שבאמת תומכת ומפסלת פלג גוף עליון זקוף ומוצק.
"שימו לב שחזייה שרצועת הסגירה שלה בגב ממוקמת לא טוב ומתרוממת למעלה, בעצם מורידה כלפי מטה את החזה מקדימה", אומרת נטע הניג. "לכן חשוב להקפיד שהחזייה לא תתרומם מאחור כדי לא למקם את החזה נמוך מדי. חזייה טובה גם תשמור על הפרדה נכונה ומחמיאה בין החזה למותניים".
הדר טנא מוסיפה, כי חשוב שמידת החזייה תהיה נכונה. "הבדים של בגדי הקיץ הדקים קרובים יותר לגוף, ואם החזיה קטנה ולוחצת והחזה נשפך מהצדדים או מקדימה, יראו את זה דרך בד החולצה. גם חזייה גדולה מדי שלא באמת תצמד לחזה, תיצור בליטות לא ברורות דרך בד החולצה. אין מנוס מלהשקיע את הזמן הנדרש בתא המדידה, להיעזר במוכרת רצינית ובקיאה ולמדוד, עד שמוצאים חזייה נוחה ומתאימה".
הניג מסייגת, כי חזייה טובה לא צריכה בהכרח להיות יקרה. "אם תשקיעי מאות שקלים בחזייה יקרה, את באמת תכבסי אותה בכל יומיים ביד כדי לשמור עליה? למי יש כוח וזמן לזה? מומלץ אם כך לרכוש חזייה תומכת ואלסטית בחנות פרטית או ברשת טובה במחיר סביר, ולזכור להחליף אותה כשהיא מתבלה".
2. התחתונים המתאימים: ללא תפרים.
"כלל פשוט לבחירת תחתונים שמומלץ ללבוש מתחת לבגדי הקיץ הוא שהם יהיו ללא תפרים", אומרת טנא. "תחתונים מהסוג הזה לא יצרו קווים לוחצים ונזילות של בשר גוף מהצדדים, שיכולה לבלוט דרך בדי הקיץ הדקים. תחתונים טובים לא יחתכו את הגוף בצורה לא מחמיאה".
3. באילו בדים לבחור?
"החל מגיל 50 פחות מומלץ לבחור בבדי טריקו, ויסקוזה, משי ובכלל בבדים שנצמדים לגוף", אומרת הניג. "כותנה נקייה או מעורבת עם בדים אחרים מומלצת מאד. למשל, כותנה עם ויסקוזה". טנא מוסיפה כי גם פשתן הוא אופציה טובה: "הוא אולי מתקמט יותר מכותנה, אבל אומרים עליו שיש לו את מראה 'הקימטוט של בגדי העשירים'. בדים שהם יותר עומדים מאשר נצמדים מפסלים יותר טוב את הגוף, ולא נצמדים לכל קפל ושיפולים שאין לנו רצון להבליט".
4. איך לטשטש את המחשוף?
אם את לא אוהבת להציג את עור המחשוף, שכמו אצל רבות הוא הראשון להתקמט, הניג מציעה לקשור באיזור הצוואר מטפחת דקיקה, שגם תצניע את האזור וגם תוסיף צבע להופעה.
"את המטפחת ניתן לקשור בדרכים רבות, בהתאם לאורך שלה. ניתן למצוא ברשת דרכים רבות לקשירת צעיף קיץ דקיק – קשירה מקדימה או על הצד, בסגנון בוקרת ועוד", אומרת הניג, ומוסיפה: "אפשר גם לענוד שרשרת גדולה שתעטר את איזור המחשוף ותמשוך את תשומת הלב. שרשרת גדולה עדיפה על קטנה, שכן תליון קטן מושך תשומת לב אבל לא מסתיר את כל מה שמסביב, ובעצם משיג תוצאה הפוכה למי שלא רוצה לתת פוקוס לאיזור המחשוף".
5. צרו אשליות של צמצום היקפים.
"בקיץ, כשאף סוודר עבה לא מטשטש את גזרת הגוף, מומלץ לשים לב לפרטים: אישה עם ישבן גדול שתצמיד אליו תיק קטן, יכולה לגרום לישבן להיראות גדול יותר. אותו ישבן ייראה קטן יותר ליד תיק גדול", אומרת טנא.
"כתפיות ספגטי דקיקות יגרמו לבחורה עם כתפיים רחבות להיראות רחבה יותר, בגלל הניגוד", אומרת הניג, ומדגישה: "הדפסים גדולים על בד של חצאית, יגרמו גם לישבן גדול להיראות גדול יותר. הדפסים קטנים וחזרתיים יוצרים דווקא אפקט אופטי של טשטוש, ומומלצים ליצירת אשליה אופטית של צמצום היקפים. כמו כן, אם תבחרי בווסט או בז'קט קייצי עם גזרת שעון החול, זם יגרום למותניים שלך להיראות צרים יותר".
6. ג'ינס לנצח.
"שלבי פריט ג'ינס בהופעת הקיץ שלך. זה תמיד נותן מראה צעיר ומעודכן", ממליצה טנא.
7. מה מחמיא לזרועות?
"רוצה שהזרועות שלך ייראו דקות ויפות? בחרי בשרוולים עם גזירת בד מתנפנפת, שהזרוע תראה דקה בתוכם. נשים רבות יעדיפו לחשוף כתפיים במקום זרועות, מאחר שעור הכתפיים נשאר צעיר יותר לאורך זמן", אומרת הניג. טנא מוסיפה: "לא מומלץ לבחור בחולצה עם שרוול צמוד שמסתיים מעל המרפק - הזרוע יכולה להיראות עבה יחסית לשרוול הצר".
8. לחשוף ברכיים: כן או לא?
יש נשים שמעדיפות לא להראות בקיץ מרפקים וברכיים, כי מבחינתן אלה איזורים שמסגירים את הגיל. הניג ממליצה על גרביונים דקיקים, מיוחדים לקיץ, שיש בהם פתח לסנדלי קיץ. "מומלץ ללבוש גרביונים בצבע העור בערב, כשרוצים מראה מוקפד ולא מעוניינים לחשוף ברכיים", היא מחדדת. "ניתן להשיג כאלה בכל חנות פארם".
9. שקלי אוברול.
"בקיץ הזה אוברולים הם אופנתיים ונותנים מראה קליל וצעיר, בין אם בוחרים לכרוך חגורה שתדגיש את המותניים ובין אם לא. המראה הזה נינוח ונשי ומטשטש את איזור המתניים והישבן", אומרות הסטייליסטיות.
10. הקפידי על המידה הנכונה.
"אחרי גיל 50 זה הזמן להשתחרר מהתפיסה שצמוד זה יפה, ולבחור במידת חולצה אחת גדולה יותר מהרגיל. בגדים שלא נצמדים לגוף לרוב רק מיטיבים עם נשים בשלות", אומרות הסטייליסטיות.
ומה הסטייל שלכן בקיץ? מוזמנות להצטלם ולהעלות תמונות בקהילת האופנה והיופי של מוטק'ה!